Karakal

Karakal (lat. Caracal caracal) je afroazijska mačka srednje veličine, jedan od predstavnika roda Caracal. Riječ karakal dolazi iz turske riječi karakulak, što znači "crno uho". Najčešće nastanjuje suhe stepe i polupustinje, ali može se naći i u šumovitim i grmovitim krajevima, te savanama. Izgled Karakal je mršava, ali ipak mišićava mačka, s dugim nogama i kratkim repom. Mužjaci su teški 13-19 kilograma, dok je tjelesna masa ženki 6-12 kilograma. Nalikuje običnom risu; dugo se smatralo da je karakal bliski srodnik riseva. Duljina tijela je 55-91 centimetar, a rep je relativno kratak, sa svojih 22-31 centimetar. Visina ramena varira između 38 i 50 centimetara. U usporedbi s risevima, ima dulje noge i kraće krzno. Boja krzna varira između crvenkaste, sive i boje pijeska. Česti su i melanistički (crni) karakali. Najuočljivije obilježje karakala su izdužene, resaste crne uši, koje objašnjavaju podrijetlo njegova imena. Mladuncima su uši crne i sa vanjske strane, što nestaje kada odrastu. Ponašanje i prehrana Odrasli karakal živi sam, rijetko u paru. Kao i druge mačke, teritorij označava svojim mirisom. Ostavlja izmet na vidljivom mjestu, ili prska mokraćom na grmlje ili panjeve. Karakal lovi šuljajući se, sve dok ne dođe na udaljenost od 5 metara, kada počinje brzo trčati i skakati. Manji plijen ubija ugrizom u potiljak, dok veću životinju ugrize u grlo, pa ju razdere svojim kandžama. Ako je plijen prevelik, pa ga ne može odjednom pojesti, sakriva ga, te se vrati poslije po njega. Često plijen sakriva u drveću. Podvrste Caracal caracal algira (Wagner, 1841.), sjeverna Afrika Caracal caracal caracal (Schreber, 1776.), istočna, srednja i južna Afrika Caracal caracal damarensis (Roberts, 1926.), Namibija Caracal caracal limpopoensis (Roberts, 1926.), Bocvana Caracal caracal lucani (Rochebrune, 1885.), Gabon Caracal caracal nubica (J. B. Fischer, 1829.), Etiopija, Sudan Caracal caracal poecilotis (Thomas and Hinton, 1921.), zapadna Afrika Caracal caracal schmitzi (Matschie, 1912.), Izrael, zapadna Azija, Iran, Arabija, Pakistan, Indija, Jordan Reference Vanjske veze Ostali projekti